Vittorio Bersezio/Le miserie 'd monsú Travet/pàgina 52
Sena decima

'L Cap session e detti.

TRAVET (a cor ancontra 'l Cap session e a lo ciapa për 'l brass) A ariva giusta a temp. C'a vena sí, c'a m'rësponda.

'L CAP SESSION (un po' sburdí) Ehi! pian, monssú Travet... Cosa falo? Cosa veullo? Chiel a l'è alterà... a l'è, i diria... fora d'chiel.

TRAVET C'a rësponda. (Vedend che Moton e Rusca a veulo andessne) C'a vado nen via lor: i veui c'a sento... Sí monssú Moton a m'ha dime, mach adess, un po' pi ciaira, un'ingiuria che chiel a m'ha dime cuverta mes'ora fa... Da già che chiel a l'è vnú, i m'la pio nen con monssú Moton c'a l'è mach so portavos, ma i veno a ciameje d'spiegassion diretament a chiel.

'L CAP SESSION C'a guarda coma c'a parla, e cosa c'a fa, monssú Travet. C'a dësmentia nen ch'i son so superior.

TRAVET Sí a j'è pi gnun superior, a j'è doi omini d'ij quai un a l'ha ofendú l'autr gravement ant l'onor. C'a s'spiega ciair: quand c'a l'ha parlame d'protession vërgognose a aludijlo a mi? Volijlo dí che sto pover vei, c'a travajava coma un martire për fé so dover, a vëndia so onor?

'L CAP SESSION Ma... c'a përmetta...

TRAVET I veui c'a s'spiega...

'L CAP SESSION Oh! an fin d'ij cont, peui, a s'chërdlo d'impon'me? A j'era 'na tresca evident...

TRAVET (con un crij d'rabia) Ah! 'na tresca!

'L CAP SESSION E mi...

TRAVET (con un eclà) E chiel a l'è un busiard.

'L CAP SESSION Monssú Travet!

TRAVET I j lo ripeto: un busiard.

'L CAP SESSION C'a guarda che sta parola a j costrà car.

TRAVET C'a m'costa lon c'a veul... J'eu soportà tut fin adess: j'eu sempre chinà la testa e piegà la schina e lor a l'han chërdú c'a fussa përmess feje ogni sort d'tort a sto pover diao c'a l'avia gnune manere d'difendsse... Fin c'a l'han mach ofendume ant l'interessi, ant l'amor propi, i son stait ciuto, j'eu dit passienssa a tut... Sta parola a l'era diventà me motto: passienssa!... Lor a l'han penssà d'podeime a dritura monté con ij pè a col e scarpiseme e ofendme ant lon che l'om onest a l'ha d'pi sacro: l'onor... Ma lolí no ch'i lo soporto pi nen per Dio! E i veno a dije che me onor a val d'pi che 'l so, adulator con i potent, insolent con ij deboi, vil e miserabil c'a n'è un!

'L CAP SESSION Monsssú...

TRAVET E i dio c'a l'è un mentitor, c'a l'è un caluniator, e c'a l'è un baloss (socrolandlo).

'L CAP SESSION Ehi! Agiut... Sgnori... C'a m'tiro via sto mat… c'a ciamo j'ussiè... c'a lo fasso buté fora d'la porta (Moton a bôgia).

BARBAROT Se quaichdun a ven a toché mach con un dit monssú Travet, mi i volo adoss con sta cana. (I j perdo sicura l'impiegh, ma a i fa gnente).

TRAVET C'a l'abia nen paura... Adess ch'j'eu dije soe bône vrità, i lo lasso andé.

'L CAP SESSION (a cor prest vers soa stanssa: quand c'a l'è s'la porta a s'volta) Monssú Travet, c'a vena pura gnanca pi a buté ij so pè sí 'ndrinta... I vad d'sto pass a fene raport a chi di dovere... Chiel a peul consideresse coma destituí da sto moment (via).

TRAVET Destituí! Destituí!... E ben, passienssa! Mei lon che lassesse disonoré... J'andreu a ciamé la limosina (a tomb a stà vsin a la scrivania. Giú 'l sipari).

Fin d'l'at quart

Leteratura piemontèisa
Vittorio Bersezio
Le miserie 'd monsú Travet